 Na BENSON MATHEKA BALOZI wa Japan anayeondoka Ryoichi Horie, amepongeza uhusiano mwema wa nchi yake na Kenya ambao umewezesha utekelezaji wa maendeleo ya kuimarisha maisha. “Sasa ninahitimisha mkataba wangu kama balozi wa Japan hapa Kenya mwishoni mwa mwaka huu baada ya kuhudumu kwa miaka miwili na nusu. Nina bahati kubwa kwa sababu kazi yangu ya udiplomasia ilikita mizizi Afrika na kuhusika pakubwa na masuala ya kiafrika,” alisema Alisema Kenya imeshikilia nafasi yake kama mojawapo wa washiriki wa karibu sana wa Japan kwa miongo mingi. Katika muhula wake wa miaka miwili, Kenya ilishirikiana na Japan kuandaa Kongamano Kuu la Sita la TICAD 2016.“Ilikuwa thibitisho tosha kuhusu matarajio makubwa ya Japan kwa nchi hii Kenya. Ilikuwa nchi ya kwanza kuandaa kongamano hili nje ya nchi yetu katika historia yake ndefu tangu mwaka wa 1993,” alisema. Balozi Horie alisema Kenya imenufaika pakubwa kupitia mpango wa Msaada Rasmi wa Kimaendeleo wa Japan kwa mataifa yaliyopo Kusini mwa Jangwa la Sahara.“Nimeweka sahihi za mikopo na ruzuku za zaidi ya Sh100 bilioni kwa Kenya pekee chini ya miaka miwili na nusu iliyopita,” alisema. Miongoni mwa miradi ambayo Japan imepatia kipaumbele kufadhili ni uimarishaji wa Bandari ya Mombasa.“Japani imekuwa ikifanya kazi kwa karibu sana na serikali ya Kenya na viongozi wa biashara ili kuongeza mvuto zaidi kwa bandari kwa kujenga Eneo la Kiuchumi Maalum, Dongo-Kundu SEZ,” alisema. Japan pia imefadhili miradi midogo ya kuimarisha maisha ya Wakenya mashinani kama kujenga shule, zahanati na viwanda. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  